**הדס כהן** (נולדה ב-7 באוקטובר 1994) היא פזמונאית, זמרת ומלחינה ישראלית.

ביוגרפיה
--------

במאי 2016 יצא השיר הראשון שכתבה כהן, "זמני בעולם", כחלק מפרויקט "שיר וזיכרון" של רשת ג'. את השיר ביצע אסי ישראלוף, שגם הלחין אותו יחד נועם עקרבי. השיר נכתב לשם הנצחתו של עמית בוסידן, בן דודתה של הדס שנפל במבצע "חומת מגן", ובהשראת סיפורו. בנובמבר של אותה השנה, הוציאה כהן את הסינגל הראשון שלה כזמרת מבצעת, "אנחנו לא לבד", אותו כתבה והלחינה. את צאתו של השיר חגגה במופע השקה בבית היוצר בנמל תל אביב.

במאי 2017, יצא סינגל הבכורה של הזמרת ליטל קריכלי, "שחור לבן", אותו כהן כתבה והלחינה.

ביולי 2018, יצא השיר "אנחנו שניים" של עדי ביטי, אשר נכתב על-ידי כהן, עידו אוחיון ומורן דוד, שגם הלחינה אותו. השיר זכה להצלחה ולביקורות חיוביות.

במרץ 2019, יצא השיר "נשימה" של שירי מימון, אשר נכתב על-ידי כהן והולחן על-ידי מורן דוד. השיר זכה להצלחה מסחררת, מיליוני צפיות ביוטיוב, נכנס לפלייליסט של גלגלצ, ובשיאו היה לשיר הרביעי המושמע ביותר בישראל לפי נתוני מדיה פורסט. ביוני של אותה השנה, יצא "מישהו יחבק אותי" של שרית חדד, שהיה לשיר הנושא של הסרט "המוסד". השיר נכתב על-ידי כהן, הנרי ומורן דוד, שגם הלחינה אותו. השיר נכנס לפלייליסט של גלגלצ, וקיבל ביקורות חיוביות, לצד הסתייגויות כי אינו מייצג את האופי הקומי של הסרט. באותו החודש, יצא השיר "יש מי ששומר עליי" של זוכת אקס פקטור ישראל, דניאל יפה. השיר נכתב על-ידי כהן והולחן והופק מוזיקלית על-ידי חן מצגר-אדר. ביולי 2019, יצא השיר "הוא" של שיר חיימוב. השיר נכתב על-ידי כהן והולחן על-ידי מורן דוד. השיר זכה להשמעות רבות בתחנות הרדיו בישראל, ואף נכח במשך כ-5 שבועות בעשירייה הפותחת של המצעד השבועי של מדיה פורסט, מתוכם כשלושה שבועות במקום הראשון.

בפברואר 2020 יצא השיר "פירמידות" של עדי ורסנו. השיר נכתב על-ידי כהן, הולחן על-ידי עמרי קסטן והופק על-ידי נועם עקרבי. באותו החודש יצא גם השיר "חיים שלי" בביצועה של כהן, כחלק מפרויקט שיזמה אסתי צרויה רומשקנו, לשם הנצחת בעלה המנוח שנפטר מסרטן. באפריל של אותה השנה, יצא השיר "שיר לערן" בביצועה של שירה גבריאלוב, אותו כתבה כהן, והלחין והפיק מוזיקלית קסטן. השיר, שזכה לשבחים מהמבקרים, נכתב לזכרו של ערן דן-גור, אשר נפל במבצע ברצועת עזה ב-2008. באוגוסט 2020, יצא השיר "אינתי חייאתי" של להקת חמסה. השיר נכתב על-ידי כהן והולחן על-ידי מורן דוד. למרות חזרתה המחודשת של הלהקה לתודעה עם צאתו, השיר התקבל בשלילה על-ידי המבקרים. בדצמבר 2020, יצא השיר "יותר מדי" של ויולט לוקץ'. השיר נכתב על-ידי כהן ולוקץ', שגם הלחינה אותו, והופק על-ידי פטריק סבג.

באוקטובר 2021, לאחר הפסקה ממושכת, הוציאה כהן סינגל נוסף כזמרת מבצעת. השיר, "רוץ", נכתב על-ידי כהן במסגרת השתתפותה בסדנת כתיבה של יהל דורון – שהלחין את השיר יחד עם כהן ואף הפיק אותו מוזיקלית.

בפברואר 2022, שיחררה כהן את השיר "גבוה", אשר נכתב גם הוא על-ידה, והולחן בשיתוף עם דורון. השיר התקבל בחום, זכה לשבחים, ואף בוצע על-ידי עידן רייכל בהופעתו, באירוחה של כהן. במאי של אותה שנה, יצא השיר "אוהב בך את הכל" במסגרת האלבום השישי של עידן יניב, בו לקחה חלק בכתיבה לצד יניב ואלון פרץ.

בינואר 2023, יצא השיר "אלף קילומטר" של ענבל פז. את השיר כתבה כהן ללחן של עמרי קסטן. במאי של אותה שנה, שיחררה כהן את השיר "יצאתי לטייל" שנכתב והולחן על ידה. בנובמבר 2023, הוציאה כהן שיר ראשון מתוך הפרויקט "הנבחרת של הדס". השיר, "בוא אבא", בוצע על-ידי עמנואל מרון והוקדש לכל הילדים שנחטפו ב-7 באוקטובר ונמצאים בשבי חמאס.

שירים בולטים
------------

| שנה | אמן | שיר | מילים | לחן |
| --- | --- | --- | --- | --- |
| 2016 | אסי ישראלוף | זמני בעולם | הדס כהן | אסי ישראלוף, נועם עקרבי |
| 2018 | עדי ביטי | אנחנו שניים | הדס כהן, מורן דוד, עידו אוחיון | מורן דוד, עידו אוחיון |
| 2019 | שירי מימון | נשימה | הדס כהן | מורן דוד |
| שרית חדד | מישהו יחבק אותי | הדס כהן, מורן דוד, הנרי | מורן דוד |
| דניאל יפה | יש מי ששומר עליי | הדס כהן | חן מצגר-אדר |
| שיר חיימוב | הוא | הדס כהן | מורן דוד |
| 2020 | שירה גבריאלוב | שיר לערן | הדס כהן | עמרי קסטן |
| חמסה | אינתי חייאתי | הדס כהן | מורן דוד |

קישורים חיצוניים
----------------

* הדס כהן ברשת החברתית פייסבוק
* הדס כהן באתר שירונט
* הדס כהן באתר הספרייה הלאומית של ישראל

הערות שוליים
------------

1. ↑  פרידמן, עמי (2016-05-02). "אסי ישראלוף ואליעד שרים ולא שוכחים". *Ynet*. נבדק ב-2023-04-15.
2. ↑  צפו: שיר בחזרה עם הדס כהן – וואלה! תרבות, באתר וואלה!, ‏2016-11-30
3. ↑  מוזיקה – סיכומוזיקלי: "התוצאה הסופית בשיר היא מצוינת", באתר פרוגי, ‏2017-05-12
4. ↑  בלי פרובוקציות: "אנחנו שניים" מעלה את עדי ביטי לליגה של הגדולים, באתר www.maariv.co.il
5. ↑  מוזיקה – שחור ולבן: עדי ביטי משחררת את "אנחנו שניים", באתר פרוגי, ‏2018-07-25
6. ↑  עדי ביטי התבגרה וככה זה נראה, באתר mako, ‏2018-07-25
7. ↑  שירי מימון, נשימה, באתר yosmusic.com, ‏2019-03-13
8. ↑  מוזיקה – תקחו נשימה: שירי מימון בסינגל מרגש במיוחד, באתר פרוגי, ‏2019-03-13
9. ↑  וויטני יוסטון מקומית: שירי מימון חוזרת בשיר הכי טוב שלה מאז 2005, באתר www.maariv.co.il
10. ↑  שרית חדד, מישהו יחבק אותי,, באתר yosmusic.com, ‏2019-07-01
11. ↑  103FM – איריס קול – השגחה עליונה, באתר 103FM - האזנה לרדיו און ליין
12. ↑  מי שומר על דניאל יפה?, באתר מקומי - MEKOME, ‏2019-06-30
13. ↑  ynet (2019-07-30). "הוא והיא: קליפ חדש לשיר חיימוב". *Ynet*. נבדק ב-2023-04-15.
14. ↑  המצעד השבועי של מדיה פורסט (28.7.2019-3.8.2019), באתר MediaForest, ‏2019-08-03
15. ↑  שיר לערן – יוסמיוסיק שירה גבריאלוב, שיר לערן, באתר yosmusic.com, ‏2020-04-24
16. ↑  שחר אמאנו, שיר געגוע לערן תכול העיניים, באתר הכותל הישראלי, ‏2020-04-26 (באנגלית)
17. ↑  האזינו: שיר לזכרו של החייל ערן דן גור ז״ל בביצועה של שירה גבריאלוב, באתר mynetjerusalem, ‏2020-04-26
18. ↑  להקת חמסה – אינתי חייאתי – יוסמיוסיק, באתר yosmusic.com, ‏2020-08-02
19. ↑  שחר אמאנו, חמסה – אינתי חייאתי, באתר הכותל הישראלי, ‏2020-08-03 (באנגלית)
20. ↑  ויולט – יותר מדי, באתר mako, ‏2020-12-21
21. ↑  הדס כהן בסינגל חדש ומרגש במיוחד, באתר סרוגים
22. ↑  בר חיים, עולה גבוה: המחווה המרגשת של הזמר עידן רייכל למעריצה בהופעה | צפו, באתר עכשיו 14, ‏2023-02-23
23. ↑  עידו וינגרטן, היוצרת הדס כהן מאור יהודה שרה יחד עם עידן רייכל| שתפו | אתר אונו NEWS, באתר אונו News, ‏2023-02-28